

**MTÜ PIIRVEERE LIIDER**

**ÜLDKOOSOLEKU PROTOKOLL nr 3**

**Zoom 14. november 2024**

Algus kell 16:05

Lõpp kell 17:00

Osalesid: Üldkoosolekul osalejate registreerimisleht

Kutsutud: Gerda Raig

Koosolekut juhatab PVL juhatuse esimees Raul Kudre

Kinnitati ühehäälselt üldkoosoleku päevakord.

**Üldkoosoleku päevakord:**

1. Strateegia 2024-2027+ muutmise ettepanek (ESF+ meetme täiendus lk 11)
2. 2025.a rakenduskava kinnitamine
3. Audiitori kinnitamine
4. Jooksvad küsimused

1. Strateegia 2024-2027+ muutmise ettepanek (ESF+ meetme täiendus lk 11)

Kuulati: tegevjuht Endla annab teada, et vastavalt Riigi Tugiteenuse Keskuse 01.07.2024 otsusele rahuldatakse MTÜ Piiriveere Liider taotlus ESF+ osas kõrval tingimusega, et sihtrühm, mis on strateegia kohustuslik osa, on lisatud strateegiasse ning Regionaal-ja Põllumajandusministeerium on teinud strateegia muudatuse heakskiitmise otsuse. Tegevusrühm ei või enne eelnimetatud tingimuste täitmist minitaotlusvooru avada.

Ettepanek kinnitada MTÜ Piiriveere Liider Strateegia 2024-2027+ muudatus ESF+ meetme sihtrühm osas.

Hääletus: Poolt 15 Vastu 0 Erapooletu 0

**OTSUS: 3.1** MTÜ Piiriveere Liider põhikirja p 5.5.2 alusel kinnitada Strateegia 2024-2027+ muudatus ESF+ meetme sihtrühm osas.

2. 2025.a rakenduskava kinnitamine

Kuulati: Endla selgitab, et rakenduskava koosneb tegevusrühma eelarvest, tegevuskavast ja meetmete eelarvest. Koosolekuga liitus 16:10 Imre Liivago. Tegevjuht Endla annab ülevaate 2025. aasta planeeritavast tegevusrühma eelarvest. Tegevusrühma eelarve 100 973 € jaguneb jooksvateks kuludeks (töötajate palgad, kaudne kulu, raamatupidamine, audiitoritasu, õiguskulud ja koosoleku korraldamise kulud) 94 940 € ja elavdamiskuludeks (õppereisid, ürituste korraldamise kulud, teabe- ja reklaammaterjali koostamise ja väljaandmise kulud ning koostööorganisatsioonis osalemise liikmemaks) 6 033 €.

 Rakenduskavas on välja toodud meetmete lõikes summad, mis suunata 2025. aasta taotlusvoorudesse. Liikmete seast tuli küsimus meetmete osakaalu protsendi osas. Toodi välja, et kuna 2024. aasta taotlusvoorus oli toetustaotluste esitamine elukeskkonna meetmesse suurem kui ettevõtluse meetmesse ja ehk kaaluda meetmetesse suunatud vahendite protsentide osakaal üle vaadata. Endla juhib tähelepanu, et meetmete % osakaal on paika pandud strateegias ja voorudes meetmete protsendi osakaalu muutmiseks tuleks läbi viia strateegia muudatus. Arvati, et jätkata praeguste protsentide osakaaluga ja vaadata tulevikus uuesti üle, kui tekib selleks vajadus. Endla annab ülevaate rakenduskavast ja teeb ettepaneku kinnitada märtsi ja septembrikuu voorude kuupäevad. Arutelu käigus toodi välja, et sobivaks ajavahemikuks on 10.-25.märts ja 10.-25. september 2025. Endla teeb ülevaate 2025. aasta tegevuskavast, mis keskendub suures osas meetmetele.



Ettepanek on kinnitada 2025. a eelarve ja rakenduskava eeltoodud mahtudes ja tähtaegadega ning tegevuskava vastavalt lisale 2.2.

Hääletus: Poolt 16 Vastu 0 Erapooletu 0

**OTSUS: 3.2** MTÜ Piiriveere Liider põhikirja p 5.5.1 alusel kinnitada 2025 a rakenduskava eeltoodud mahus, eelarve 100 973 eurot, millest 94 940 € on jooksvad kulud ja 6 033 € elavdamiskulud ja tegevuskava vastavalt lisale 2.2.

3. Audiitori kinnitamine

Kuulati: Endla annab teada, et MTÜ Piiriveere Liider põhikirja p. 9.2. kohaselt kinnitab üldkoosolek audiitori kaheks aastaks. Võetud on 1 hinnapakkumine Audiitorbüroo ELSS OÜ-lt. Pakkumine on tehtud 2024. ja 2025. aasta raamatupidamise aastaaruande auditi läbiviimiseks. Pakkuja on soodsamate seast ja koostöö ettevõttega on siiani sujunud.

Ettepanek kinnitada 2024.-2025. aasta majandusaasta auditi kinnitavaks audiitoriks Audiitorbüroo ELSS OÜ.

Hääletus Poolt 16 Vastu 0 Erapooletu 0

**OTSUS: 3.3** MTÜ Piiriveere Liider põhikirja p. 9.2 alusel kinnitada 2024.-2025. aasta majandusaasta auditi kinnitavaks audiitoriks Audiitorbüroo ELSS OÜ.

1. Jooksvad küsimused

Kuulati: Endla annab teada, et Piiriveere Liidrile on tehtud ettepanekud osalemaks koostööprojektides.

Põhja – Iirimaalt on tulnud koostööpakkumine osalemaks projektis, mille sihtrühmaks on maapiirkondade noored, kohalikud turismiettevõtted, kultuuri- ja sotsiaalmajanduse organisatsioonid ning kogukondlikud juhid. Projekt kestab 18 kuud, algusega jaanuaris 2025 ja lõpetades juunis 2026. Projekti kogusumma on umbes 250 000 eurot, rahastab PEACEPLUS fond. Projekt Piiriveere Liidrile rahalisi kohustusi ei too. Projekti tegevusteks on osalejate värbamine ja programmi tutvustamine läbi veebikohtumiste ja kohapealsete sündmuste. Kogukondadele ja noortele suunatud koolitused ürituste korraldamisel, turunduses, võrgustike loomises ja rahastamisvõimaluste leidmises. Piiriülesed õppereisid: Eesti grupi visiit Põhja-Iirimaale ja Iirimaa grupi visiit Eestisse. Rahvusvahelise kultuurifestivali planeerimine ning lõppkonverents, kus jagatakse saadud teadmisi ja tulevikusuundi. Projekti detailid täpsustuvad pärast rahastusotsust.

Endla annab teada, et suvel juulikuus oli kahel Piiriveere Liidri piirkonna noorsootöötajal võimalus osaleda Horvaatias toimuval ERASMUS+ projektis, mis oli suunatud noorsootöötajatele. Sügisel avanes võimalus osaleda Slovakkias Eesti LEADER Liidu projektiga toimuval kohtumisel, mis oli suunatud LEADER noortele tutvumaks maapiirkondadega. Piiriveere Liider piirkonnast sai sellel kohtumisel osaleda Setomaa noor, kes on ühtlasi ka noorsootöötaja ja maapiirkonnas elav noor. Slovakkias käigust oli tehtud kokkuvõte ja Endla jagas osaleja mõtteid toimunud sündmusest.

Endla osales rahvusvahelisel seminaril Pärnus, mis oli suunatud maanoortele. Endla oli kutsutud seminarile tutvustama Piiriveere Liider Noorte strateegia (2020-2022) projekti. Sellest seminarist sai alguserahvusvahelise projekti idee, luua noorte strateegia tegevusrühmadele, mis oleks noorte kaasamise tööriistaks LEADER tegevustes. "Rural Youth Goes Erasmus" projekt keskendub maapiirkondade noorte aktiivsemale kaasamisele kohaliku arengu protsessidesse. Esimene kohtumine potentsiaalsete partneritega toimub detsembris. Peamisteks tegevusteks on noorte vajaduste kaardistamine, strateegia väljatöötamine koostöös noortega, koolitused otsustusprotsessides osalemiseks ning rahastusvõimaluste tutvustamine. Partnerid on pärit Eestist, Lätist, Soomest ja Itaaliast, ning projekti eelarve on 250 000 €, mida rahastatakse Erasmus+ strateegiliste partnerluste meetmest. Tulemuseks on noortekeskne strateegia ja noortealgatuste rakendamine, mis aitab tugevdada sidet nende kodupiirkonnaga ja vähendada maapiirkondadest lahkumist.

Tunti huvi Põhja-Iirimaa projektipartneri osas, kas on nende kontaktide seast, kellega õppereisil tutvuti. Endla vastab, et Põhja-Iirimaa koostööpakkumine tuli samadelt kontaktidelt, mis õppereisi käigus saadi. Liikmed soovisid tagasisidet 2024. aasta taotlusvooru esitatud projektitaotluste osas. Endla toob välja, et ettevõtluse meetmesse laekus taotlusi vähem, kui elukeskkonna meetmesse. Samuti tõi välja soovituse, et taotlejad ootaksid võimalusel ära PRIA otsuse enne tegevustega alustamist. Sooviti ülevaadet sellest, kuidas hindamiskomisjoni moodustumine toimub. Endla annab ülevaate hindamiskorras olevast hindamiskomisjoni moodustamise lõigust. Hindamiskomisjoni kuulub 18 liiget, kellest hindab taotlusvoorus aktiivselt 6 liiget. Kui hindamiskomisjoni liikmed on välja selgitanud seotuse ja esitanud konfidentsiaalsuse allkirjastatud dokumendid vaatab büroo üle piirkonna esindatuse ja kui ühest piirkonnast saaks hinnata 2 hindajat, siis tehakse valik büroos loosi teel. Võimaluse korral järgitakse põhimõtet, et hindaja ei osaleks kahel järjestikusel taotlusvooru hindamisel. Misso piirkonna liige soovib tagasisidet Misso piirkonna liikmete aktiivsuse kohta. Endla toob välja, Misso piirkond on koosolekutel ja koosviibimistel esindatud. Üldkoosolek võttis info teadmiseks.

|  |  |
| --- | --- |
| Juhatas |  |
|  | Protokollis |
| (allkirjastatud digitaalselt) |  |
| Raul Kudre | (allkirjastatud digitaalselt) |
| Juhatuse esimees | Gerda Raig |
|  | meetme- ja infospetsialist |
|  |  |